KOMISIJOS ĮGYVENDINIMO REGLAMENTAS (ES) 2022/1404

2022 m. rugpjūčio 16 d.

kuriuo dėl tam tikrų Turkijos kilmės sodinti skirtų Lonicera L. genties augalų ir tam tikrų Moldovos kilmės sodinti skirtų Malus domestica rūšies augalų iš dalies keičiamas Įgyvendinimo reglamentas (ES) 2018/2019

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (1), ypač į jo 42 straipsnio 4 dalies pirmą pastraipą,

kadangi:

(1) Komisijos įgyvendinimo reglamentu (ES) 2018/2019 (2), remiantis preliminariu rizikos vertinimu, nustatytas didelės rizikos augalų, augalinių produktų ir kitų objektų sąrašas;

(2) Komisijos įgyvendinimo reglamentu (ES) 2018/2018 (3) nustatytos konkrečios taisyklės dėl tvarkos, kurios turi būti laikomasi siekiant atlikti Reglamento (ES) 2016/2031 42 straipsnio 4 dalyje nurodytą didelės rizikos augalų, augalinių produktų ir kitų objektų rizikos vertinimą;

(3) atlikus preliminarų rizikos vertinimą, į Įgyvendinimo reglamento (ES) 2018/2019 priedą kaip didelės rizikos augalai įtraukti 34 genčių ir vienos rūšies trečiųjų šalių kilmės sodinti skirti augalai. Tarp jų taip pat yra Lonicera L. ir Malus Mill gentys;

(4) 2019 m. lapkričio 27 d. Turkija pateikė Komisijai prašymą leisti eksportuoti į Sąjungą 2–4 metų įsišaknijusius vazonuose sodinti skirtus Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens ir Lonicera tatarica rūšių augalus (toliau – Lonicera genčiai priklausančių nurodytųjų rūšių augalai). Šis prašymas buvo pagrįstas atitinkamu techninių dokumentų rinkiniu;

(5) 2021 m. lapkričio 25 d. Europos maisto saugos tarnyba (toliau – Tarnyba) priėmė mokslinę nuomonę dėl prekių keliamos rizikos, susijusios su Turkijos kilmės sodinti skirtais Lonicera genties nurodytųjų rūšių vazoniniais augalais, vertinimo (4). Ta mokslinė nuomonė apima rizikos, susijusios su Lonicera genčiai priklausančių nurodytųjų rūšių sodinti skirtais augalais, kurių amžius yra ne daugiau kaip ketveri metai, vertinimą. Tarnyba nustatė, kad su tais sodinti skirtais augalais susiję kenkėjai yra Lopholeucaspis japonica, Meloidogyne chitwoodi ir Bemisia tabaci (europinės populiacijos), įvertino dokumentų rinkinyje aprašytas tų kenkėjų keliamos rizikos mažinimo priemones ir tikimybę, kad augalai nėra užkrėsti tais kenkėjais. Lopholeucaspis japonica ir Meloidogyne chitwoodi yra įtraukti į Komisijos įgyvendinimo reglamento (ES) 2019/2072 (5) II priedo sąrašą kaip Sąjungos karantininiai kenkėjai, o Bemisia tabaci (europinės populiacijos) yra saugomos zonos karantininis kenkėjas pagal to įgyvendinimo reglamento III priedą;

(6) 2020 m. kovo 4 d. Moldova pateikė Komisijai prašymą leisti eksportuoti į Sąjungą 1–3 metų neįsišaknijusius skiepytus sodinti skirtus Malus domestica augalus, kurie yra ramybės būsenoje ir belapiai. Šis prašymas buvo pagrįstas atitinkamu techninių dokumentų rinkiniu;

(7) 2022 m. vasario 22 d. Tarnyba patvirtino mokslinę nuomonę dėl prekių keliamos rizikos, susijusios su Moldovos kilmės Malus domestica skiepytais sodinti skirtais augalais, vertinimo (6). Tarnyba nustatė, kad su tais sodinti skirtais augalais susijęs kenkėjas yra Xiphinema rivesi (ne ES populiacijos), įvertino dokumentų rinkinyje aprašytas to kenkėjo keliamos rizikos mažinimo priemones ir tikimybę, kad augalai nėra užkrėsti tuo kenkėju. Xiphinema rivesi (ne ES populiacijos) yra Sąjungos karantininis kenkėjas pagal Įgyvendinimo reglamento (ES) 2019/2072 II priedą;

(8) remiantis tomis nuomonėmis, fitosanitarinė rizika, kylanti dėl Turkijos kilmės iki 4 metų įsišaknijusių Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens ir Lonicera tatarica augalų ir Moldovos kilmės iki trejų metų neįsišaknijusių vegetacinėje ramybės būsenoje esančių belapių skiepytų sodinti skirtų Malus domestica augalų įvežimo į Sąjungą, laikoma priimtina, jei laikomasi atitinkamų Įgyvendinimo reglamento (ES) 2019/2072 VII priede nustatytų specialių importo reikalavimų;

(9) todėl tie sodinti skirti augalai nebeturėtų būti laikomi didelės rizikos augalais ir turėtų būti išbraukti iš Įgyvendinimo reglamento (ES) 2018/2019 priede pateikto didelės rizikos augalų, augalinių produktų ir kitų objektų sąrašo;

(10) todėl Įgyvendinimo reglamentas (ES) 2018/2019 turėtų būti atitinkamai iš dalies pakeistas;

(11) atsižvelgiant į invazinį Lonicera japonica pobūdį, reikia atlikti papildomą rizikos vertinimą, kad būtų galima nustatyti jo poveikį Sąjungos biologinei įvairovei. Todėl sodinti skirtų Lonicera japonica augalų importas į Sąjungą iš visų trečiųjų šalių turėtų būti toliau draudžiamas, kol nebus atliktas tas rizikos vertinimas;

(12) kad būtų laikomasi Sąjungos įsipareigojimų, kylančių iš Pasaulio prekybos organizacijos sutarties dėl sanitarinių ir fitosanitarinių priemonių taikymo (7), Turkijos kilmės Lonicera L. genčiai priklausančių nurodytųjų rūšių, išskyrus Lonicera japonica, augalų ir Moldovos kilmės iki trejų metų neįsišaknijusių vegetacinėje ramybės būsenoje esančių belapių skiepytų sodinti skirtų Malus domestica augalų importas turėtų būti kuo greičiau atnaujintas. Todėl šis reglamentas turėtų įsigalioti trečią dieną po jo paskelbimo;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Įgyvendinimo reglamento (ES) 2018/2019 priedas iš dalies keičiamas pagal šio reglamento priedą.

2 straipsnis Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. rugpjūčio 16 d. Komisijos vardu Pirmininkė Ursula VON DER LEYEN

(1) OL L 317, 2016 11 23, p. 4.

(2) 2018 m. gruodžio 18 d. Komisijos įgyvendinimo reglamentas (ES) 2018/2019, kuriuo nustatomas laikinasis didelės rizikos augalų, augalinių produktų arba kitų objektų, apibrėžtų Reglamento (ES) 2016/2031 42 straipsnyje, sąrašas ir augalų, kuriuos įvežant į Sąjungą nereikalaujama fitosanitarinių sertifikatų, kaip nustatyta to reglamento 73 straipsnyje, sąrašas (OL L 323, 2018 12 19, p. 10).

(3) 2018 m. gruodžio 18 d. Komisijos įgyvendinimo reglamentas (ES) 2018/2018, kuriuo nustatomos konkrečios taisyklės dėl tvarkos, kurios turi būti laikomasi siekiant atlikti didelės rizikos augalų, augalinių produktų ar kitų objektų, apibrėžtų Europos Parlamento ir Tarybos reglamento (ES) 2016/2031 42 straipsnio 1 dalyje, rizikos vertinimą (OL L 323, 2018 12 19, p. 7).

(4) EFSA PLH Panel (EFSA augalų sveikatos mokslinė grupė), 2022 m. Scientific report on the commodity risk assessment of specified species of Lonicera potted plants from Turkey. EFSA Journal 2022;20(1):7014, 56 p. https://doi.org/10.2903/j.efsa.2022.7014.

(5) 2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).

(6) EFSA PLH Panel (EFSA augalų sveikatos mokslinė grupė), 2022 m. Scientific Opinion on the commodity risk assessment of grafted plants of Malus domestica from Moldova. EFSA Journal 2022;20 (3):7021, 39 p. https://doi.org/10.2903/j.efsa.2022.7201.

(7) Sutartis dėl sanitarinių ir fitosanitarinių priemonių taikymo (SFP sutartis) (priimta 1994 m. balandžio 15 d., įsigaliojo 1995 m. sausio 1 d.; UNTS 1867 tomas, p. 493), Pasaulio prekybos organizacija, https://www.wto.org/english/tratop_e/sps_e/spsagr_e.htm.